Tartalomjegyzék

[1. Az EMGA 2020. évi költségvetési eljárása 2](#_Toc36712084)

[2. Az EMGA-hoz rendelt címzett bevételek 2](#_Toc36712085)

[3. Az EMGA 2020. évi költségvetésének ideiglenes végrehajtására vonatkozó észrevételek 3](#_Toc36712086)

[3.1. Piaci intézkedések 3](#_Toc36712087)

[3.1.1. Olívaolaj 3](#_Toc36712088)

[3.1.2. Ösztönzés 4](#_Toc36712089)

[3.1.3. Gyümölcs- és zöldségfélék 4](#_Toc36712090)

[3.1.4. Szőlészeti-borászati termékek 4](#_Toc36712091)

[3.2. Közvetlen kifizetések 4](#_Toc36712092)

[3.2.1. Termeléstől független közvetlen kifizetések 4](#_Toc36712093)

[3.2.2. Egyéb közvetlen kifizetések 4](#_Toc36712094)

[4. Az EMGA-hoz rendelt címzett bevételek végrehajtása 4](#_Toc36712095)

[5. Következtetések 5](#_Toc36712096)

|  |  |
| --- | --- |
| 1. melléklet: | Az EMGA-előirányzatok ideiglenes felhasználása 2020. január 31-ig |

# Az EMGA 2020. évi költségvetési eljárása

2019. november 27-én az Európai Parlament elfogadta az Európai Unió 2020. évi általános költségvetését. A költségvetésben az Európai Mezőgazdasági Garanciaalap (EMGA) számára a közvetlen kifizetések és a piaci intézkedések céljára elkülönített kötelezettségvállalási és kifizetési előirányzatok összege 43 410 millió EUR-t, illetve 43 380 millió EUR-t tett ki.

Az előirányzatok említett két típusához kapcsolódó összegek közötti eltérés annak tudható be, hogy bizonyos, közvetlenül a Bizottság által végrehajtott intézkedések esetében differenciált előirányzatok alkalmazandóak. Ezek főként a mezőgazdasági termékek promóciójára irányuló, valamint a szakpolitikai stratégiával és koordinációval összefüggő intézkedésekhez kapcsolódnak.

# Az EMGA-hoz rendelt címzett bevételek

Az 1306/2013/EU rendelet 43. cikkében foglalt rendelkezések alapján a számlaelszámolási és a megfelelőségi vizsgálatra vonatkozó határozatok szerinti pénzügyi kiigazításokból és szabálytalanságokból eredő bevételek az EMGA-kiadások finanszírozására fordítandó címzett bevételek.

Az említett rendelkezések értelmében a címzett bevételek az EMGA-ból fedezett bármely kiadáshoz kapcsolódó finanszírozási igények kielégítésére felhasználhatók. A bevételeknek az adott költségvetési évben fel nem használt része automatikusan átvezetésre kerül a következő költségvetési évre[[1]](#footnote-1).

A 2020. évi EMGA-költségvetés a következőket tartalmazza:

* a piaci intézkedésekhez és a közvetlen kifizetésekhez kapcsolódó finanszírozási igények Bizottság általi legfrissebb becslését;
* a költségvetési év során várhatóan befolyó címzett bevételek becslését;
* valamint az előző költségvetési évből rendelkezésre álló címzett bevételek egyenlegének átvezetését.

A Bizottság az EMGA 2020. évi költségvetési előirányzataira vonatkozó javaslatában figyelembe vette a várható összes címzett bevételt, és a 2020. évi költségvetésben előirányzatként a becsült szükségletek és a címzett bevételek becsült összege közötti különbözettel megegyező összeget igényelt. A költségvetési hatóság elfogadta a várható címzett bevételek figyelembevételével összeállított EMGA-költségvetést.

A 2020. évi költségvetés kidolgozásakor a Bizottság a rendelkezésre álló címzett bevételek összegét 1 071 millió EUR-ra becsülte. Ez a következőkből tevődik össze:

* a 2020. költségvetési év során várhatóan befolyó címzett bevételek, amelyek becsült összege 719 millió EUR (592 millió EUR a megfelelőségi vizsgálatokból eredő pénzügyi kiigazításokból, és 127 millió EUR a szabálytalanságokból);
* a címzett bevételek 2019-ről átvezetendő összege, amely a becslés szerint 352 millió EUR.

A Bizottság az 1 071 millió EUR-ra becsült bevételt a következő programok céljaira irányozta elő:

* 150 millió EUR-t a gyümölcs- és zöldségágazatban működő termelői szervezetek működési alapjaira, és
* 921 millió EUR-t az alaptámogatási rendszerre.

Az e programokhoz kapcsolódó elfogadott előirányzatok és címzett bevételek együttes összege a következő:

* 849 millió EUR a gyümölcs- és zöldségágazatban működő termelői szervezetek működési alapjaira, és
* 17 038 millió EUR az alaptámogatási rendszerre.

A 2020. évi költségvetés ideiglenes végrehajtását bemutató mellékletben a gyümölcs- és zöldségágazatra és a termeléstől független közvetlen kifizetésekre vonatkozó költségvetési előirányzatok jogcímcsoportonként megadott számadatai nem veszik figyelembe a fent említett címzett bevételeket. E számadatok a szóban forgó jogcímcsoportok tekintetében elfogadott előirányzatoknak felelnek meg, amelyek összege 700,5 millió EUR-t, illetve 34 574 millió EUR-t tesz ki.

Az e jogcímcsoportokhoz rendelt címzett bevételeket beszámítva a 2020. évi költségvetésben szereplő teljes tervezett előirányzat összege a gyümölcs- és zöldségágazat esetében 850,5 millió EUR, a termeléstől független közvetlen kifizetések esetében pedig 35 495 millió EUR.

# Az EMGA 2020. évi költségvetésének ideiglenes végrehajtására vonatkozó észrevételek

E jelentés melléklete bemutatja, hogy milyen szintet ért el a költségvetés ideiglenes végrehajtása a 2019. október 16-tól 2020. január 31-ig terjedő időszakban. E célból a végrehajtás szintjét összeveti az 1306/2013/EU rendelet 28. cikkének rendelkezései alapján kialakított korai előrejelző rendszer szerinti kiadási profillal.

## Piaci intézkedések

A mezőgazdasági piacokon végrehajtott intervenció céljára felhasznált előirányzatok összege 164 millió EUR-val kevesebb volt a felhasználási profil alapján várt összegnél. Ez főként a mezőgazdasági termékek promóciójához kapcsolódó költségvetési jogcímcsoport előirányzatainak a tervezettnél alacsonyabb szintű felhasználásával magyarázható (lásd a 3.1.2. pontot).

### Olívaolaj

A minőség javítására irányuló programokkal összefüggésben teljesített kiadások összege közel 4 millió EUR-val alacsonyabb volt a kiadási profil alapján január végére várt összegnél.

A Bizottság azonban arra számít, hogy a költségvetésben szereplő összeg az év végére felhasználásra kerül.

### Ösztönzés

Mivel az úgynevezett „összetett” programokra vonatkozó költségvetési előirányzatokkal kapcsolatos, eredetileg januárra tervezett kötelezettségvállalásokra még nem került sor, a költségvetés végrehajtása jelenleg –108 millió EUR-s átmeneti eltérést mutat a kiadási profilhoz képest.

### Gyümölcs- és zöldségfélék

Ebben az ágazatban jól halad a költségvetés végrehajtása: a bejelentett kiadások megközelítőleg 7 millió EUR-val meghaladják a profilnak megfelelő összeget.

### Szőlészeti-borászati termékek

E költségvetési jogcímcsoport esetében a bejelentett kiadások –57 millió EUR-val maradnak el a kiadási profil szintjétől.

A Bizottság ezt az eltérést ideiglenesnek tekinti, és arra számít, hogy a költségvetésben szereplő összeg az év végére felhasználásra kerül.

## Közvetlen kifizetések

A közvetlen kifizetések teljesítésére felhasznált előirányzatok összege megfelelt a felhasználási profilnak, közel 358 millió EUR-val meghaladva azt.

### Termeléstől független közvetlen kifizetések

A bejelentett kiadások 277 millió EUR-val (0,8 százalékponttal) meghaladják a profil szintjét.

Az alaptámogatási rendszerre és az egységes területalapú támogatási rendszerre fordított kiadások valamivel magasabbak voltak a felhasználási profil alapján várt összegnél, míg az éghajlat és a környezet szempontjából előnyös mezőgazdasági gyakorlatokra nyújtott támogatás esetében kismértékben a várt szint alatt maradtak.

### Egyéb közvetlen kifizetések

A bejelentett kiadások 81 millió EUR-val (1,4 százalékponttal) meghaladják a profil szintjét: a termeléstől függő önkéntes támogatási rendszer és a mezőgazdasági kistermelői rendszer kiadásai némileg magasabbak voltak a felhasználási profil alapján kiszámított összegnél.

# Az EMGA-hoz rendelt címzett bevételek végrehajtása

A melléklet táblázata szerint 2020 januárjának végéig 64,5 millió EUR összegű címzett bevétel folyt be. Nevezetesen:

* a számlaelszámolási és a megfelelőségi vizsgálatokra vonatkozó határozatok szerinti korrekciókból származó bevételek összege 1,4 millió EUR-t tett ki, és a költségvetési év végéig várhatóan további jelentős összegek is befolynak majd;
* a szabálytalanságok nyomán keletkező bevételek összege 62,5 millió EUR-t tett ki, amelyet a költségvetési év végéig várhatóan további összegek növelnek, továbbá
* a tejilletékből származó fennmaradó bevétel 0,6 millió EUR volt.

Végezetül a címzett bevételek 2019-ről 2020-ra átvezetett összege 348 millió EUR-t tett ki, amely a 2020. évi költségvetés elfogadásakor tervezett összegnél közel 4 millió EUR-val kevesebb.

Következésképpen az EMGA-kiadások fedezésére rendelkezésre álló címzett bevételek teljes összege 2020. január 31-én 412,7 millió EUR volt, amelyet a költségvetési év során várhatóan befolyó további összegek egészítenek majd ki.

# Következtetések

Az EMGA 2020. évi költségvetési előirányzatainak ideiglenes végrehajtása a 2020. január 31-ig terjedő időszak vonatkozásában azt mutatja, hogy a tagállamok részére teljesített havi visszatérítések 183,9 millió EUR összeggel meghaladják a várt felhasználási szintet.

Jelenleg 412,7 millió EUR címzett bevétel áll rendelkezésre, amelyet a költségvetési év során várhatóan befolyó további összegek egészítenek majd ki.

A Bizottság jelenleg úgy ítéli meg, hogy az elfogadott előirányzatok, valamint a költségvetési év végéig elérhetővé váló címzett bevételek összege együtt elegendők lesznek az összes kiadás fedezésére.

1. Az Unió általános költségvetésére alkalmazandó pénzügyi szabályokról szóló (EU, Euratom) 2018/1046 európai parlamenti és tanácsi rendelet 12. cikke (4) bekezdésének b) pontja értelmében a belső címzett bevételeknek megfelelő előirányzatokat kizárólag a következő pénzügyi évre lehet átvinni. Ezért a hatékony és eredményes költségvetési gazdálkodás érdekében ezek a címzett bevételek általában elsőként, az érintett költségvetési jogcímcsoport elfogadott előirányzatainak felhasználását megelőzően kerülnek felhasználásra. [↑](#footnote-ref-1)